Den tyske regering vil ligesom Østrig forbyde glyfosat, der er det aktive stof i verdens mest brugte sprøjtemiddel, Roundup. Det laves af Monsanto, som sidste år blev opkøbt af den tyske kemigigant Bayer.

Glyfosat må bruges mod ukrudt samt til nedvisning/tvangsmodning af korn og raps. Det bruges også på offentlige arealer og private haver.

I 2014 blev 464.000 hektar danske afgrøder nedvisnet med glyfosat ifølge bekæmpelsesmiddelstatistikken.

Sprøjtede afgrøder må ikke bruges til menneskeføde som brødkorn, men kan benyttes til dyrefoder.

I USA er der tilkendt erstatninger for kræft udløst af omgang med glyfosat.

WHO's internationale agentur for kræftforskning, IARC, klassificerede i 2015 glyfosat som "sandsynligvis kræftfremkaldende for mennesker" i en fare-vurdering (en proces, der ligger før risikovurdering).

En egentlig risikovurdering af glyfosat - og andre pesticider - foretager WHO i samarbejde med FN's landsbrugs- og fødevareorganisation, FAO, under de såkaldte JMPR-evalutioner. Den seneste er fra 2016, hvori WHO og FAO vurderer, at "glyfosat sandsynligvis ikke udgør en kræftfremkaldende risiko for mennesker gennem kosten."

EU's fødevareagentur, Efsa, konkluderer i sin seneste risikovurdering, at "der ikke er beviser, der kobler glyfosat til kræft hos mennesker - på baggrund af den nuværede information".

Ikke alle data, Efsa byggede sin konklusion på, var dog offentligt tilgængelige.

Det blev Efsa pålagt at gøre af EU-Domstolen i marts i år.